Medzinárodné desatinné triedenie

Medzinárodné desatinné triedenie (skratka MDT, v angličtine Universal Decimal Classification, UDC) je analyticko-syntetický, hierarchicky usporiadaný facetový klasifikačný systém, ktorý slúži na presné a flexibilné tematické triedenie dokumentov naprieč všetkými oblasťami poznania.

Vo svete je rozšírené aj Deweyho desatinné triedenie, skr. DDT (angl. Dewey Decimal Classification – skr. DDC, prípadne Dewey Decimal System). Ide o desatinný klasifikačný systém, ktorý v 19. storočí vytvoril Melvil Dewey. Celé spektrum ľudského poznania rozdeľuje do 10 hlavných tried, ktoré sa ďalej členia na podrobnejšie podskupiny.

 História a vývoj MDT 
Medzinárodné desatinné triedenie (MDT) vzniklo na prelome 19. a 20. storočia ako rozšírenie a prepracovanie Deweyho desatinného triedenia. Jeho tvorcami boli belgický právnik, dokumentarista a vizionár Paul Otlet (1868 – 1944) a držiteľ Nobelovej ceny za mier Henri La Fontaine (1854 – 1943), ktorí sa usilovali o vytvorenie univerzálneho systému na organizáciu všetkých ľudských vedomostí. Vychádzali z existujúceho systému Melvila Deweyho (1851 – 1931), no obohatili ho o analyticko-syntetické prvky a zaviedli nové symboly, ktoré umožnili vyjadriť zložitejšie vzťahy medzi témami.

Prvá verzia MDT bola publikovaná vo francúzštine v rokoch 1904 až 1907 pod názvom Manuel du Répertoire Bibliographique Universel. V nasledujúcich desaťročiach prešiel systém výrazným vývojom a jeho štruktúra bola rozšírená a ohľadom na nové oblasti vedy a techniky. MDT sa stal flexibilným a efektívnym nástrojom na organizáciu a triedenie dokumentov bez ohľadu na nosič (tlač, zvuk, obraz, digitálne médium) či jazyk.

Základným znakom MDT je jeho jazyková a formálna nezávislosť – triedy sú vyjadrené pomocou arabských číslic a interpunkčných znamienok, ktoré sú univerzálne zrozumiteľné. Popisy tried sú dostupné vo viacerých jazykových mutáciách a samotná klasifikačná schéma bola publikovaná už v 23 jazykoch sveta.

 Štruktúra 
Medzinárodné desatinné triedenie (MDT) využíva hierarchickú štruktúru, v ktorej je poznanie rozdelené do desiatich tried a ich podtried, pričom podrobnosť vyjadruje dĺžka desatinného čísla. Vďaka tejto štruktúre spracúva MDT univerzum informácií ako prepojený systém, na rozdiel od špecializovaných klasifikácií, kde sú príbuzné témy často len pomocné. Umožňuje tak používateľom objaviť aj súvisiace oblasti, ktoré by inak mohli zostať nepovšimnuté.

Hlavné znaky (0–9): Desiatkové číslovanie bez pevného obmedzenia hĺbky. Napríklad:61 Medicína
Pomocné znaky: Používajú sa na spresnenie hlavného znaku napr. Umelá inteligencia v medicíne na Slovensku 61:004.8(437.6)
Prepojenia: Symboly ako +, :, / umožňujú kombinovanie tém, čím MDT sprístupňuje vzťahy medzi oblasťami v systematickom usporiadaní. Architektúra a medicína na Slovensku 72 + 61(437.6)

 Použitie 
MDT je v súčasnosti využívané v knižniciach, múzeách, archívoch a informačných systémoch na celom svete.

Na Slovensku sa používa MDT spolu s aktuálnou verziou, ktorá sa sprístupňuje užívateľom prostredníctvom portálu Slovenské MDT Online.Slovenské MDT Online Tento portál vznikol vďaka spolupráci medzi Slovenskou národnou knižnicou a UDC Consortium. Portál spravuje a problematiku MDT na Slovensku zastrešuje Radoslav Maslík.

Referencie

Kategória:Knižničná a informačná veda
Kategória:Klasifikačné systémy